**Rafiq Hüseyn oğlu Əlizadə** (19 fevral 1949, Bakı, Azərbaycan SSR, SSRİ – 7 yanvar 2021, Moskva, Rusiya) — sovet və Azərbaycan futbolçusu və məşqçisi, SSRİ idman ustası, Rusiya əməkdar məşqçisi. Hücumçu mövqeyində çıxış edib.

Həyatı
------

### Futbol

Rafiq Əlizadə "Neftçi" komandasının Olimpiya Ehtiyatları Respublika Uşaq-Gənclər İdman Məktəbinin yetirməsidir. Karyerasını 1966-cı ildə Bakının "Lokomotiv" komandasında başlayıb. Elə həmin il Bakının digər təmsilçisi "Neftçi"yə keçib. "Neftçi"nin heyətində ilk görüşünü SSRİ Kubokunun 1/16 final mərhələsi çərçivəsində Çelyabinskin "Lokomotiv" komandasına qarşı keçirib. Əlizadə 1968—1973 və 1976—1982-ci illərdə formasını geyindiyi "Neftçi" komandasının heyətində ümumilikdə çempionat və Kubok oyunlarında 209 oyun keçirib, 13 qol vurub. 1973-cü ildə hərbi xidmətdə olan zaman "Tiraspol şəhərinin komandası"nın heyətində çıxış edib.

1975-ci ildə baş məşqçisi azərbaycanlı Əhməd Ələsgərov olan Odessanın "Çernomorets" komandasına keçib. Bu komandanın heyətində SSRİ yüksək liqasında 17 oyun keçirib, 1 qol vurub. Bundan əlavə o, 17 sentyabr 1975-ci ildə UEFA Kuboku çərçivəsində İtaliyanın "Latsio" komandasına qarşı keçirilmiş və Odessa təmsilçisinin 1-0 hesablı qələbəsi ilə başa çatmış oyunda 69 dəqiqə meydanda olub. Bununla da Əlizadə, UEFA Kubokunda çıxış edən ilk azərbaycanlı kimi tarixə düşüb.

1989-cu ildə — yeddi illik fasilədən sonra futbolçu karyerasını bərpa edib və "Termist GOHM"un heyətində SSRİ ikinci liqasında 8 oyun keçirib, 1 qol vurub.

### Futzal

1991-ci ildə futzal üzrə SSRİ çempionatında Bakının "Neftçi" komandasının heyətində 4 oyun keçirib, 8 qol vurub. O, həmçinin futzal üzrə SSRİ yığmasının heyətində 2 görüş keçirib.

1999-cu ildə tarixində ilk və hələ ki, sonuncu dəfə Avropa çempionluğunu qazanan futzal üzrə Rusiya yığmasının köməkçi məşqçisi olub.

1992-2008-ci illər aralığında Rusiyanın "Dina" futzal klubunun idman direktoru, 2010-2017-ci illər aralığında isə maddi-texniki təminat üzrə vitse-prezidenti olub.

2019-cu ildə Rusiya mini-futbol Assosiasiyası tərəfindən "İşinə sədaqətə görə" medalı ilə təltif edilib.

Şəxsi həyatı
------------

Rafiq Əlizadə 1991-ci ildən Rusiyanın paytaxtı Moskva şəhərində yaşayır. İki övladı və 4 nəvəsi var.

İstinadlar
----------

1. 1 2 3 4 5  "Rafiq Əlizadə – 70". Novator.az. 2020-05-08 tarixində arxivləşdirilib. İstifadə tarixi: 1 iyun 2020.  (#apostrophe\_markup)
2. ↑  "Али-Заде Рафик Гусейнович". 2018-12-17 tarixində arxivləşdirilib. İstifadə tarixi: 2020-06-01.
3. ↑  "ИНТЕР РАО ЕЭС с 3-й попытки берет чемпионат! // *Sport-express.ru*". 2018-12-17 tarixində arxivləşdirilib. İstifadə tarixi: 2020-07-01.
4. ↑  "Кубок УЕФА сезона 1975 / 76 годов. 1 / 32 финала. I -й матч. // *Klisf.net*". 2021-12-04 tarixində arxivləşdirilib. İstifadə tarixi: 2020-07-01.
5. ↑  "Напоминая Пеку Дементьева // *Sportsdaily.ru*". 2018-12-17 tarixində arxivləşdirilib. İstifadə tarixi: 2020-07-01.
6. ↑  "ГЛМФ :: Команда :: И. С. К. «Дина» // *Rmfl.ru*". 2018-12-17 tarixində arxivləşdirilib. İstifadə tarixi: 2020-07-01.
7. ↑  "Медаль АМФР «За верность делу» вручена Рафику Али-Заде // *Amfr.ru*". 2019-09-23 tarixində arxivləşdirilib. İstifadə tarixi: 2020-07-01.

Xarici keçidlər
---------------

* Rafiq Əlizadə *Transfermarkt.com* saytında
* Rafiq Əlizadə *Footballfacts.ru* saytında